“አገራቱ  ሙስናን ለማስቆም በቁርጠኝነት ሊሰሩ ይገባል”-የአፍሪካ ሕብረት ኮሚሽን ሊቀመንበር
ለአፍሪካ ሕዳሴ እውን መሆን አባል አገራቱ  ሙስናን ለማስቆም በቁርጠኝነት ሊሰሩ እንደሚገባ የአፍሪካ ሕብረት ኮሚሽን ሊቀመንበር ሙሳ ፋቂ መሐማት ገለጹ።30ኛው የሕብረቱ ጉባዔ ከዛሬ ጀምሮ ለሰባት ተከታታይ ቀናት በአዲስ አበባ የሚካሄድ ሲሆን፤ በሚል መሪ ሃሳብ ውይይት ከማድረግም ባለፈ አቅጣጫም ይሰጥበታል ተብሎ ይጠበቃል።የሕብረቱ ሊቀ መንበር ሙሳ ፋቂ መሐማት በጉባኤው መክፈቻ ላይ እንዳሉት፤ አፍሪካዊያን እንደ ግብርና፣ ትራንስፖርት፣ ሳይንስና ቴክኖሎጂ፣ ኢንፎርሜሽንና ኮሙኒኬሽን ቴክኖሎጂ፣ ፋይናንስ፣ አመራርነት እና የመሳሰሉ በርካታ የሚወያዩባቸው አጀንዳዎች አሏቸው።ይሁን እንጂ ከሁሉም በላይ አፍሪካዊያን ሊመክሩበት የሚገባው ጉዳይ ሙስና መሆን አለበት ብለዋል። "ሙስና ደረጃው ይለያይ እንጂ በአፍሪካ ውስጥ ስር በመስደድ ዕድገቷን እየገታና በሕዝቦች እኩል ተጠቃሚነት ላይ አሉታዊ ተጽዕኖ እያሳደረ በመሆኑ የዘንድሮው የሕብረቱ ጉባዔ አቅጣጫ እንደሚሰጥበት ይታመናል" ብለዋል።በመሆኑም እኤአ የ2018ቱ ጉባዔ ቀዳሚ አጀንዳ ሙስናን መዋጋት ሲሆን፤ ይህም በአህጉሪቱ ኢኮኖሚና ዕድገት ላይ ከሚያሳድረው ተፅዕኖ አኳያ በአጽንኦት ከመምከርም ባለፈ አቅጣጫ ይሰጥበታል።በአፍሪካ በየዓመቱ ከ143 ቢሊዮን በላይ ዶላር በሙስና እንደሚመዘበር የአፍሪካ ህብረት ከሁለት ዓመት በፊት ይፋ ያደረገው ጥናት ያስረዳል።ይህ ኃብት 25 በመቶ ከሚሆነው የአህጉሪቷ ዓመታዊ ጥቅል ምርት ጋር እኩል ነው።በዚህም አፍሪካዊያን ይህን በመመከቱ ረገድ የበኩላቸውን ሊወጡ እንደሚገባ ሙሳ ፋቂ መሐማት አሳስበዋል።ሕብረቱም በዚህ ረገድ የተቻለውን እንደሚያደርግ የገለጹት ሊቀ መንበሩ፤ አባል አገራት በትኩረት ሊሰሩበት እንደሚገባ አሳስበዋል።    በባለፈው ዓመት የሕብረቱ ጉባዔ ለወጣቶች የሥራ ዕድል ፈጠራና የወጣቶችን የኢኮኖሚ ተጠቃሚነት ለማረጋገጥ በተቀመጠው አቅጣጫና መሪዎች ለተግባራዊነቱ ባደረጉት ያላሰለሰ ጥረት ለውጥ መታየት ጀምሯል ነው ያሉት።የአሜሪካው ፕሬዚዳንት ዶናልንድ ትራምፕ በአፍሪካውያን ላይ ያስተላለፉት የጥላቻ ንግግርን የሚቃወም የአቋም መግለጫ የሕብረቱ መሪዎቹ እንዲነጋገሩበት ሐሳብ ተነስቷል።ጉዳዩም ለሚኒስትሮች እንዲቀርብ ከተሳታፊዎች ጥያቄ የቀረበ ሲሆን፤ ሊቀ መንበሩ ሐሳቡ ለውይይት እንዲቀርብ አጽድቀውታል። (ኢዜአ)